ኮሮናቫይረስን ለመከላከል እየተሰራ ያለው ውጤታማ ሥራ ተጠናክሮ እንዲቀጥል ጠቅላይ ሚኒስትሩ   ጥሪ አቀረቡ
አዲስ አበባ ፦ የኮሮናቫይረስ (ኮቪድ-19) ወረርሽኝን በመከላከል ረገድ በሁሉም ዘርፍ እየተሰራ ያለውን ውጤታማ ሥራ ተጠናክሮ እንዲቀጥል ጠቅላይ ሚኒስትር አብይ አህመድ ጥሪ አቀረቡ ። ወረርሽኙን መንግሥት ብቻውን መከላከል የማይችል በመሆኑ ህዝቡ ከመንግሥት ጎን ተሰልፎ በሽታውን እንዲከላከል አሳሰቡ:: 
የኮሮና ቫይረስን ለመከላከል የተቋቋመው ብሄራዊ የሚኒስትሮች ኮሚቴ ትናንት በጠቅላይ ሚኒስትር ጽህፈት ቤት በተለያዩ ንዑስ ኮሚቴዎች ሲሰሩ የቆዩ ሥራዎችን በመገምገም በቀጣይ መሰራት ባለባቸው ጉዳዮች ላይ አቅጣጫ አስቀምጧል። 
ኮሚቴው በአስቸኳይ ጊዜ አዋጅ አፈፃፀም፣ በጤና፣ በኢኮኖሚ፣ በትራንስፖርት፣ በቴክኖሎጂ፣ በውጭ ጉዳይ ላይ እና በሽታውን ለመከላከል እየተደረገ ካለው የድጋፍ አሰባሰብ ጋር ያሉ ሥራዎችን በሚመለከት ሪፖርት አድምጧል ። 
በወቅቱም ምክትል ጠቅላይ ሚኒስትር ደመቀ መኮንን፤ በመንግሥት በኩል ግንዛቤ የመፍጠር ሥራዎች እና በሽታውን ለመከላከል የተለያዩ እርምጃዎች ተወስደው ለውጥ የመጣ ቢሆንም አሁንም በሚፈለገው ልክ እንዳልሆነ ተናግረዋል። 
ለአብነትም የገበያ እና የትራንስፖርት አጠቃቀም ላይ ያለውን የህዝብ ጭንቅንቅ በማንሳት በሽታው የከፋ አደጋ ሳያስከትል በፍጥነት ማረምና ማስተካከል እንደሚገባ አመልክተዋል ። 
የጤና ሚኒስትሯ ዶክተር ሊያ ታደሰ በበኩላቸው፤ የላቦራቶሪ መመርመሪያ አቅምን ማሳደግ በመቻሉ አዲስ አበባን ጨምሮ በክልሎች 24 ላብራቶሪ እና 27
 መመርመሪያ መሳሪያ ስለ መኖሩ ጠቁመዋል።
በቤት ለቤት ልየታ እስካሁን 3 ነጥብ 6 ሚሊዮን ቤቶች መጎብኘታቸውን እና በቤት ለቤት ልየታ አዲስ አበባ፣ ትግራይ እና አሮሚያ ክልሎች ጥሩ እንደፈጸሙ አስታውቀዋል ። 
እስከ ዛሬ ድረስ 133 በኮሮናቫይረስ የተያዙ ሰዎች ኢትዮጵያ ውስጥ ስለመገኘታቸው እና ከእነዚህ ውስጥ 66 ሰዎች ከቫይረሱ ስለማገገማቸው ተናግረዋል።
የገንዘብ ሚኒስትሩ አቶ አህመድ ሽዴ በበኩላቸው ወረሽኙን ለመከላከል 15 ቢሊዮን ብር የበጀት ሽግሽግ እንደተደረገና በአጠቃላይ ከተለያዩ ዓለም አቀፍ የልማት አጋሮች ከ2 ነጥብ 1 ቢሊዮን ዶላር ሀብት የማሰባሰበ ሥራ እየተሰራ እንደሆነ ጠቁመዋል ።
በመደበኛ የነበረው 15 ሚሊዮን ተረጂ በኮቪድ-19 ምክንያት 15 ሚሊዮን ተጨምሮበት 30 ሚሊዮን ህዝብ እርዳታ የሚያስፈልገው በመሆኑ ይሄንን ችግር ለመፍታት በአዲስ አበባና በክልሎች የምግብ ባንክ መቋቋሙን አስታውቀዋል ።
የሀብት ማሰባሰብ ንዑስ ኮሚቴ በክልል እና በፌዴራል እስካሁን ከ1 ነጥብ 7 ቢሊዮን ብር መድረሱን እና 40 ሚሊዮን የሚሆን ደግሞ በአይነት መገኘቱን የሰላም ሚኒስትሯ ወይዘሮ ሙፈሪያት ካሚል አስታውቀዋል። የምግብ ክምችት እና ስርጭት ላይ ከባለድርሻ አካላት ጋር እየተሰራ መሆኑን ተናግረዋል።
የኢትዮጵያ አየር መንገድ ዋና ስራ አስፈፃሚ አቶ ተወልደ ገብረማርያም በበኩላቸው ፤በቦሌ አየር ማረፊያ በኩል ወደ አዲስ አበባ በቀን በአማካኝ የሚገቡ ሰዎች ቁጥር 30 ሰው ብቻ መሆናቸውን እና በአስገዳጅ ለይቶ ማቆያ ለ14 ቀናት የሚገቡ ስለመሆናቸው ገልፀዋል።
አየር መንገዱ በጭነት አገልግሎት ጥሩ እየተንቀሳቀሰ መሆኑንና በአትክልትና አበባ እንዲሁም በስጋ ምርቶች ላይ የትራንስፖርት ፍላጎት መጨመሩ ለአየር መንገዱ ገቢ እያስገኘ መሆኑን ጠቁመዋል። 
ጠቅላይ ሚኒስትሩ የእያንዳንዱን ዘርፍ የስራ እንቅስቃሴ ሪፖርት ካደመጡ በኋላ በሰጡት የሥራ መመሪያ፤ ኮቪድ-19 በመከላከል ረገድ በሁሉም ዘርፍ እየተሰራ ያለው ውጤታማ ሥራ አጠናክሮ ማስቀጠል እንደሚገባ አሳስበዋል ። 
ከጤና አንፃር ከኮቪድ-19 ውጪ ያሉ በሽታዎችንም በእኩል ሁኔታ የሚሰሩበት ሁኔታ መፍጠር እንደሚያስፈልግ አመልክተው ለዚህም የተቋማትን ምላሽ የመስጠት አቅምን መፈተሽ እንደሚገባ ተናግረዋል።
አየር መንገዱ ከሌሎች አገሮች አንፃር ይሄ ነው የሚባል ድጋፍ ሳይደረግለት ራሱን ችሎ መቆሙን አድንቀው ፤ ኢትዮጵያ የአፍሪካ ማዕከል መሆኗን ያረጋገጠ ስለመሆኑም ገልፀዋል።
አየር መንገዱ አገሪቱ በክፉ ጊዜ የምትጠቀምበት ብቸኛ አማራጭ በመሆኑ አቅሙን አጎልብቶ እየሰራ ያለውን ውጤታማ ሥራ ማጠናከር ይገባዋልም ብለዋል።
‘’በአሁኑ ወቅት ከፍተኛ የመዘናጋት ሁኔታዎች ይስተዋላል’’ ያሉት ጠቅላይ ሚኒስትሩ፤ መንግሥት የወሰዳቸውን ርምጃዎች በትክክል ማድረስ እንደሚገባና መላው የኢትዮጵያ ህዝብ ከመንግሥት ጎን ቆሞ ወረርሽኙን እንዲከላከል ጥሪ አቅርበዋል።
ህግ አስከባሪዎች የወጣውን አዋጅ በትክክል ማስተግበር እንዳለባቸውና ዜጎችም ለህግ ተገዥ እንዲሆኑ በማሳሰብ ጥቃቱን መንግሥት ብቻውን ሆኖ መመከት የሚችል ባለመሆኑ ህዝቡ ከመንግሥት ጎን ተሰልፎ በሽታውን እንዲከላከል መልዕክት አስተላልፈዋል።
በትራንስፖርት በኩል ያለውን ችግር ለመፍታት የመንግሥት ተቋማት ድጋፍ ማድረግ እንዳለባቸውም አስገንዝበዋል።አዲስ ዘመን ሚያዝያ 24/2012